Тенсинг Норгей
Тенсинг Норгей () е алпинист от Непал и Индия, участвал в 7 експедиции към връх Еверест.

По време на експедиция, ръководена от Джон Хънт, Тенсинг Норгей и Едмънд Хилъри стават първите хора, изкачили успешно върха, на 29 май 1953 г.

Биография 
Роден е през май 1914 г. в долината Кхарта в източното подножие на Еверест в Тибет в семейството на шерпски селяни.

Малко по-късно семейството му се премества в областта Кхумбу в Непал. Като дете на няколко пъти бяга в непалската столица Катманду, а в крайна сметка се установява в град Дарджилинг в Индия, където има значителна шерпска общност.

Включва се в 3 опита на британски експедиции да изкачат Еверест от северната (тибетска) страна през 1930-те години. Участва в експедиция, влязла нелегално в Тибет и състояща се от него, друг шерп и ексцентричния Ърл Денман, през 1947 г.

Норгей участва и в други изкачвания в Южна Азия, известно време живее в днешен Пакистан. През 1952 г. се включва в 2 швейцарски експедиции, водени от Раймон Ламбер – първите сериозни опити за изкачване на Еверест от непалска страна, по време на които с Ламбер поставят рекорд за височина от 8559 m. След като изкачва Еверест, Тенсинг Норгей е триумфално посрещнат в Индия и Непал.

През следващите години Тенсинг Норгей ръководи алпинистки тренировъчен център в Дарджилинг. Основава своята компания Tenzing Norgay Adventures през 1978 г. Умира в Дарджилинг през 1986 г.

Книги 
 Man of Everest (1955)„Човекът от Еверест: Автобиография“ (разказана на Джеймс Рамзей Улман), изд. „Медицина и физкултура“, София (1960), прев. Захари Рашков

Външни препратки 
 Tenzing Norgay Adventures 
 

Изкачили Еверест
Планински водачи
Непалски алпинисти
Индийски спортисти
История на Непал
Шерпи